ROLIG: Lemenet var rolig, og lot seg bli holdt i hendene til Jostein Hansen. Foto: Sanna Drogset Børstad

Trodde han reddet hamster - var lemen

Jostein trodde han hadde fanget hamster på rømmen, men fikk følgende beskjed på dyrebutikken: – Å, kjære dæ! Det der e ikkje en hamster!

Sanna Drogset Børstad/iTromsø

12. februar 2019

Artikkelen er over ett år gammel

Reaksjonen fra Gøril Andreassen når Jostein Hansen kommer inn på Tromsø Dyrebutikk med et lemen i hendene, levner ingen tvil, skriver iTromsø:

– Det der er et vilt dyr! Det er et lemen! utbryter hun.

– Løp som en tulling etter dyret

Men la oss spole noen timer tilbake.

Etter å ha sluppet av datteren på skolen i Kroken tirsdag morgen, så Jostein Hansen en hamster som løp over veien. Han tenkte at dette kjæledyret kunne ha forsvunnet ut sammen med barn på vei til skolen, og bestemte seg for å fange det.

les også Russland erklærer unntakstilstand etter «isbjørninvasjon»

– Jeg sprang som en tulling etter hamsteren, og fikk tak i den da den sprang i en snøskavl, sier Hansen.

IKKJE HAMSTER!: Gøril Andreassen kunne kjapt avkrefte at det var en hamster Jostein Hansen kom med. – Det der er et lemen! Foto: Sanna Drogset Børstad

Han tok med seg «hamsteren» i hanskerommet på bilen, og kontaktet iTromsø i håp om å finne eieren.

«Ps: Det haster!» står det i e-posten han sendte.

Virker tam og lot seg kose med

Tromsø Dyrebutikk tar på vegne av Dyrebeskyttelsen imot dyr på rømmen, så «hamsteren», som allerede hadde blitt frakta i hanskerommet på bilen fra Kroken til sentrum, fikk være med på en enda lenger tur til den andre siden av øya.

les også Hest brøt seg inn i kjelleren

– Hvis noen unger har mistet den, så vil jo det oppleves som en katastrofe. Jeg tok derfor sjansen på å forsøke å fange den, sier Hansen i bilen.

Jostein har fått kost litt med dyret, og det ligger rolig i hanskerommet på vei til dyrebutikken.

– Den virker tam. Jeg har ikke blitt bitt. Den ligner veldig på hamsteren til datteren min, sier Hansen.

DYRETRANSPORT: Lemenet fikk seg en biltur i hanskerommet på bilen til Jostein Hansen, da han dro til Tromsø Dyrebutikk for å levere inn «hamsteren». Foto: Sanna Drogset Børstad

Kråka stupte

Vel fremme på dyrebutikken tar Hansen dyret ut av hanskerommet, for å finne ut av om det virkelig er en hamster.

– Ikke slipp den løs i butikken, sier Andreassen lattermildt etter å ha bekreftet at det er et lemen.

les også En hund etter siste skrik

– Jeg tror nok ikke det er helt friskt. Vanligvis er lemen under snøen på vinteren. Dette er så rolig, og det er nok et tegn på at ikke alt er som det skal være.

Da får Hansen det travelt med å få lemenet ut av hendene. Vel ute på parkeringsplassen slipper han det løst, og lemenet løper bort.

– Dette er jo litt pinlig, medgir han.

les også Fant ny planteetende dinosaur i Sør-Amerika

Historien kunne ha endt der, men bare sekunder senere, noen få meter unna, stuper ei kråke ned og forsøker å sikre seg lemen til middag.

Hamsteren som viste seg å være lemen blir liggende musestille – før det kommer seg unna, og kan forhåpentlig leve lykkelig i alle sine dager.

Publisert: 12.02.19 kl. 21:33

Les også

Mer om Dyr